Diari Oficial de la Generalitat Valenciana


Sumari del DOGV 2941, del 28-02-1997 (1997/872100)

RESOLUCION de 3 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual es fa pública la següent declaració d'impacte ambiental.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2941

Data del DOGV
:   28-02-1997

Secció del DOGV
:   ALTRES DISPOSICIONS

Número del document
:   1997/872100


Data del document
:   03-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 3 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.   
Vist l'expedient 019/96-AIA sobre el Projecte de Central de Cogeneració amb Turbogenerador de Gas Natural de 4,8 MW de Potència, de l'empresa UTE Alabe-Real Ceràmica, situada al polígon industrial els Plans, sector 2, carrer 1, número 1, del terme municipal de Chilches (Plana Baixa).  
Vist que, el 18 de gener de 1996, es rep, del Servei Territorial d'Indústria i Energia de Castelló, el projecte tècnic i l'estudi d'impacte ambiental.  
Vist que la instal·lació d'aquesta cogeneració té com a finalitat la generació d'energia elèctrica i tèrmica en forma de gasos calents que s'utilitzaran, en el procés d'atomització, per a l'assecat d'argiles (barbotina) usades en la fabricació de gres i de taulellets.  
Vist que, el 31 de gener de 1996, se sol·licita al promotor que en l'estudi d'impacte ambiental s'han de reparar els següents aspectes:  
- Alçària i càlcul justificatiu de fumerals d'eixida dels gasos després de l'assecat de l'argila a l'atomitzador, és a dir, en funcionament normal de la instal·lació.  
- Remissió dels informes anuals, realitzats per una empresa col·laboradora de l'administració (ECA), sobre les emissions produïdes a la central de cogeneració de Vila-real (Promotor Alabe-A La Plana), objecte de l'expedient 210/AIA-94, tal com es va indicar en la 5.ª condició de la Declaració d'Impacte Ambiental, notificada en data 21 d'octubre de 1994.  
Els resultats dels informes esmentats es referiran igualment a la situació de funcionament normal de la planta existent, és a dir, després de l'assecat de la barbotina.  
Vist que, el 29 de febrer i el 4 de març de 1996, es rep del promotor resposta a l'ampliació de l'estudi d'impacte ambiental. El contingut de tots dos escrits es fa sabedor:  
- Sobre l'alçària i el càlcul justificatiu de fumerals d'eixida dels gasos, després de l'assecat de l'argila en l'atomitzador, indiquen que «l'atomitzador no forma part d'aquest projecte i és un element que ja estava instal·lat anteriorment i és propietat de Real Cerámica.  
En l'actualitat l'atomitzador s'alimenta dels gasos calents que provenen de la combustió de gas natural en un cremador. Quan, en l'esdevenidor, s'alimente amb els gasos procedents de la turbina de gas, les emissions gasoses seran les mateixes, o fins i tot menors, ja que, tenint igual demanda tèrmica i sent el combustible el mateix, la combustió es realitzarà amb un gran excés d'aire.  
El fumeral de l'atomitzador té una alçària de 32,86 metres, molt superior a l'obtinguda en el càlcul justificatiu del fumeral de bypass (13,2 metres) de l'estudi d'impacte ambiental entregat.  
En qualsevol cas, considerem que és clar que l'atomitzador és un element del procés productiu de la fàbrica de Real Cerámica i no de la planta de cogeneració. Per tant, no correspon a Alabe-Real Cerámica el càlcul justificatiu de l'alçària del fumeral, encara més tenint en compte que el nivell d'emissions no empitjorarà respecte de la situació anterior».  
- Que el dia 27 de març de 1996 es complirà el primer any d'operació de la planta i es realitzarà aleshores el control anyal dels nivells i de la composició dels gasos emesos a l'atmosfera per una ECA, segons el Decret 833/1975 i la Llei 38/72 de Protecció de l'Ambient Atmosfèric i se'ls remetrà posteriorment els resultats.  
En qualsevol cas, aquest control anyal es realitzarà exclusivament per a la planta de cogeneració, és a dir, per als gasos que eventualment puguen eixir pel fumeral de bypass.  
Vist que, el 7 de març de 1996, se li reitera de forma explicativa «que els mesuraments dels gasos d'escapament s'hauran d'efectuar després de l'assecat de la barbotina als atomitzadors».  
Vist que, el 28 de març de 1996, la Subdirecció Territorial de Medi Ambient a Castelló de la Plana remet l'expedient instruït per l'Ajuntament de Chilches sobre la sol·licitud de llicència municipal presentada per Alabe-Real Cerámica per a l'activitat de central de cogeneració d'energia tèrmica i elèctrica.  
I que, segons l'informe tècnic inclòs en l'expedient municipal, l'emplaçament de l'esmentada activitat s'adapta a les normes contingudes en les ordenances municipals que hi resulten aplicables i a les del planejament urbanístic vigents en aquest municipi.  
Vist que, el 8 de maig de 1996, es rep del promotor l'informe anual sobre les emissions produïdes en la central de cogeneració (turbina número 2) de Vila-real (expedient 210/94-AIA), realitzat per Novotec Consultores, SA, entitat col·laboradora amb l'administració en matèria de medi ambient industrial. S'hi assenyala que: «el mesurament d'emissions s'ha realitzat amb el règim normal de funcionament de la planta i en el fumeral de l'esmentat atomitzador».  
Els resultats de les emissions, el mostratge de les quals és del 26 d'abril de 1996, presenten:  
Que el CO i el SO2 no s'hi detecten.  
I per al NOx, valors inferiors als establits per als nivells d'emissió fixats en l'annex IV, punt 27, del Reial Decret 833/1975 pel qual es desenvolupa la Llei 38/1972 de Protecció de l'Ambient Atmosfèric.  
Vist que han estat exposats al públic la sol·licitud d'autorització administrativa i l'estudi d'impacte ambiental, durant el termini de 30 dies, mitjançant un anunci en el Butlletí Oficial de la Província, número 36, de data 21 de març de 1996, sense que s'hi hagen presentat al·legacions, segons consta en el certificat del Servei Territorial d'Indústria i Energia de Castelló, amb data d'entrada en aquesta Conselleria el 9 de maig de 1996.  
Vist que, el 29 de maig de 1996, es rep del promotor un escrit, en resposta als remesos sobre l'ampliació de l'estudi d'impacte ambiental, en el qual es comunica:  
Que el mesurament d'emissions produïdes a la central, que ha de realitzar una ECA, es durà a terme en les condicions normals de funcionament, és a dir, en el fumeral de gasos d'escapament de l'atomitzador.  
I que l'alçària del fumeral de l'atomitzador existent és de 32,86 metres, molt superior, per tant, al mínim obtingut en el càlcul realitzat en l'estudi d'impacte ambiental (13,2 metres).  
Vist que, en l'informe realitzat per l'ECA sobre els mesuraments d'emissió de contaminants a l'atmosfera de la central de cogeneració a l'Azulejera La Plana (expedient 210/94-AIA), sol·licitat en l'ampliació d'impacte ambiental d'aquest expedient, falta presentar els resultats obtinguts del mesurament de les partícules sòlides.  
Atés que, segons l'estudi d'impacte ambiental, els gasos procedents de l'atomitzador, abans d'evacuar-se a l'atmosfera pel fumeral d'aquest, es passen per uns ciclons a fi de separar-ne les partícules sòlides que puguen portar en suspensió.  
Atés que l'alçària del fumeral de l'atomitzador, actualment de 32,86 metres, s'està utilitzant per a evacuar gasos que procedeixen de la combustió de gas natural en un cremador.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5, de la Llei d'Impacte Ambiental, i concordants del Reglament que la desenvolupa.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5, del Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, el Projecte de Central de Cogeneració amb Turbogenerador de Gas Natural de 4,8MW de Potència, de l'empresa UTE Alabe-Real Cerámica, situada al polígon industrial els Plans, sector 2, carrer 1, número 1, al terme municipal de Chilches (Plana Baixa), conforme estableix l'estudi d'impacte ambiental, la seua ampliació i les següents condicions:  
1) L'oli dels sistemes de lubricació, possibles vessaments, bateries, filtres procedents dels circuits de trasbals de l'oli, i en general qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i entregada a un gestor autoritzat, segons es disposa en el Reial Decret 833/1988, de 20 de juliol, de Residus Tòxics i Perillosos. Pel fet de ser productor de residus tòxics i perillosos, l'empresa estarà subjecta a tot allò que es disposa en l'anterior reial decret, com també en la Llei 20/1986 de 14 de maig.  
2) Aquesta activitat, considerada amb la classificació de grup B del catàleg d'activitats potencialment contaminants de l'atmosfera que s'indica en l'annex II del Decret 833/1975, haurà d'atenir-se a tot allòque es disposa per a aquestes activitats en el títol VI del mencionat decret (règim especial d'activitats potencialment contaminants de l'atmosfera) i en l'Ordre, de 18 d'octubre de 1976, sobre Prevenció i Correcció de la Contaminació Industrial de l'Atmosfera.  
3) El fumeral de bypass i el de l'atomitzador, evacuadors de gasos a l'atmosfera, hauran de disposar dels adequats orificis per a la realització de les preses de mostres a fi d'efectuar mesuratges de les emissions de control i autocontrol indicades en el Decret 833/1975 i l'Ordre del 18 d'octubre de 1976 i disposaran de les infraestructures fixes i segures que permeten l'accés als orificis de presa de mostres sense cap altre preparatiu addicional.  
4) Els nivells màxims d'emissió que es garantiran de no superar, seran els establits en l'apartat 27, de l'annex IV, del Decret 833/1975, i per al cas del diòxid de sofre s'aconsella prendre com a referència no superar els 850 mg/Nm3 (apartat 2 de l'esmentat decret).  
Igualment, s'ha de garantir que els nivells d'immissió no superen allò establit en l'annex I, del Decret 833/1975.  
5) Es realitzarà un control anual dels nivells d'emissió dels gasos considerats com a contaminants de l'atmosfera, per una empresa col·laboradora amb l'administració i es remetran els resultats a aquesta Direcció General. Aquest control complirà els requisits exigits en el Decret 833/1975, sent d'especial interés que els esmentats mesuratges o preses de mostres s'efectuen sense dilució amb aire.  
Els paràmetres que s'han de considerar seran, almenys: partícules sòlides, CO, SO2, NOx (mesurat com a NO2), opacitat i temperatura dels gasos.  
6) S'incorporaran els silenciadors i equips necessaris per a la reducció dels nivells sonors, de forma que no es transmeta a possibles habitatges, cases de camp i en general qualsevol edificació pròxima, més de 40 dB(A) diürns (de 08.00 hores a 22.00 hores) ni més de 30 dB(A) nocturns (de 22.00 hores a 08.00 hores).  
7) Es presentarà, en aquesta Direcció General, els resultats obtinguts del mesuratge de les partícules sòlides que completen els paràmetres corresponents a l'informe de l'ECA sobre les emissions contaminants a l'atmosfera de la central de cogeneració que va ser objecte de l'expedient 210/94-AIA.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es podrà interposar cap recurs, sense perjudici que utilitzen tots els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 3 de juliol de 1996.- La directora general de Qualitat Ambiental: Gloria Arnandis Boix.